ฟ้องอดีตบิ๊ก‘อควา’ สูบรายการทีวีเข้าตัว
“อควา” ฟ้อง“อภิเทพ ธรรมเกษม” อดีตกรรมการ ดอดตั้งบริษัท “โซลิด” ปล้นรายการทีวีช่อง 5 เกลี้ยง
6 ม.ค. 2555

“อควา” ฟ้อง“อภิเทพ ธรรมเกษม” อดีตกรรมการ ดอดตั้งบริษัท “โซลิด” ปล้นรายการทีวีช่อง 5 เกลี้ยง 
นางชวนพิศ ฉายเหมือนวงศ์ กรรมการผู้จัดการ บริษัท พี พลัส พี (PLUS) เปิดเผยว่า กลุ่มบริษัทอควา คอร์เปอเรชั่น (อควา) ซึ่งเป็นบริษัทย่อย ได้ยื่นฟ้องนายอภิเทพ ธรรมเกษม เป็นจำเลย ต่อศาลแพ่งกรุงเทพใต้ ในข้อหากรรมการประกอบการแข่งขันกับบริษัทและได้รับความเสียหาย โดยเรียกร้องความเสียหายเป็นทุนทรัพย์ในการฟ้องครั้งนี้ 50 ล้านบาท 
กรณีดังกล่าวสืบเนื่องจาก บริษัท อควา มีเดีย 360 ซึ่งเป็นบริษัทย่อยของ อควา (อควา เป็นบริษัทย่อยของ PLUS) เป็นผู้ผลิตรายการทีวีให้ ททบ.5 เช่น รายการลีฟวิ่ง มันตรา แต่ภายหลังรายการดังกล่าวหลุดผังจากช่อง 5 ในปี 2554 และเปลี่ยนชื่อเป็นรายการมันตรา คลับ ภายใต้การดูแลของบริษัท โซลิด เอ็นเตอร์เทนเม้นท์(โซลิด) มีนายอภิเทพ ธรรมเกษม หรือ “กว้าง” เป็นผู้ก่อตั้งเมื่อ 8 ธ.ค. 2553 และเป็นกรรมการผู้จัดการ 
ต่อมารายการทีวีของ อควา มีเดีย หลุดผังรายการปี 2554 ของ ททบ.5 ทั้งหมด และนายอภิเทพ ก็เป็นกรรมการและกรรมการผู้จัดการ อควา มีเดีย ซึ่งระหว่างนั้นได้แอบไปตั้งบริษัท โซลิด และดอดเข้าทำสัญญากับกองทัพบก ยกเค้ารายการทั้งหมดของ อควา มีเดีย โดยมีลูกชายอดีตนายทหารดังเข้าร่วมกับนายอภิเทพ 
ส่งผลให้รายการทีวีของ อควา มีเดีย หลุดผังรายการปี 2554 ของช่อง 5 ทั้งหมด และโซลิด ได้รับสิทธิจัดสรรเวลาออกอากาศ 8 รายการ เป็นเหตุให้ อควา มีเดีย ได้รับความเสียหาย อควา มีเดีย จึงฟ้องทั้งอาญาและแพ่งเรียกค่าเสียหาย 50 ล้านบาท